Agrar taʼlim tizimining 2030-yilgacha innovatsion rivojlanish strategiyasini tasdiqlash toʻgʻrisida
(resolution, 2022-03-26)

Oʻzbekiston Respublikasi Prezidentining “Agrar taʼlim tizimini yanada takomillashtirish chora-tadbirlari toʻgʻrisida” 2020-yil 30-iyuldagi PQ-4795-son qarori ijrosini taʼminlash, shuningdek, qishloq xoʻjaligi oliy taʼlimini modernizatsiyalashning ustuvor yoʻnalishlarini belgilash, ilgʻor taʼlim texnologiyalariga asoslangan holda zamonaviy bilim va yuksak maʼnaviy-axloqiy fazilatga ega boʻlgan yuqori malakali mutaxassis kadrlar tayyorlash jarayonini sifat jihatidan yangi bosqichga koʻtarish maqsadida Vazirlar Mahkamasi qaror qiladi: 1. Quyidagilar: a) Agrar taʼlim tizimining 2030-yilgacha boʻlgan innovatsion rivojlanish strategiyasi (keyingi oʻrinlarda — Strategiya) 1-ilovaga muvofiq tasdiqlansin. Strategiya quyidagi ustuvor vazifalarning amalga oshirilishini nazarda tutadi: qishloq xoʻjaligi sohasini modernizatsiya qilish, ijtimoiy-iqtisodiy jihatdan barqaror rivojlantirish uchun yuqori malakali mutaxassis kadrlar tayyorlash sifatini oshirish, inson kapitalini mehnat bozori talablari asosida rivojlantirish; qishloq xoʻjaligida innovatsion resurs tejaydigan texnologiyalarni qoʻllash, “Aqlli qishloq xoʻjaligi” (Smart agriculture) va raqamli texnologiyalarni joriy qilish; startap-loyihalarni amalga oshirish orqali qishloq xoʻjaligi ishlab chiqarishini rivojlantirish; ilmiy tadqiqot, tajriba-konstruktorlik va texnologik ishlar natijalarini keng joriy etish uchun amaldagi taʼlim, fan va ishlab chiqarish integratsiyasi mexanizmini takomillashtirish; qishloq xoʻjaligi yoʻnalishida xalqaro standartlar asosida yuqori malakali, kreativ va tizimli fikrlaydigan, mustaqil qaror qabul qila oladigan zamonaviy kadrlar tayyorlash, ularning intellektual qobiliyatlarini namoyon etishi va maʼnaviy barkamol shaxs sifatida shakllanishi uchun zarur sharoitlar yaratish; bitiruvchilarni oʻz yoʻnalishlari boʻyicha tadbirkorlik faoliyatlarini yoʻlga qoʻyish maqsadida agrobiznes bilan shugʻullanishiga amaliy yordam koʻrsatish; qishloq xoʻjaligi oliy taʼlim sohasida sogʻlom raqobat muhitini shakllantirish, uning jozibadorligini oshirish va jahon miqyosidagi raqobatbardoshligini taʼminlash. b) Agrar taʼlim tizimining 2030-yilgacha innovatsion rivojlanish strategiyasining maqsadli koʻrsatkichlari 2-ilovaga muvofiq; v) Agrar taʼlim tizimining 2030-yilgacha innovatsion rivojlanish strategiyasini amalga oshirish boʻyicha 2020/2021 oʻquv yiliga moʻljallangan chora-tadbirlar dasturi (keyingi oʻrinlarda — chora-tadbirlar dasturi) 3-ilovaga muvofiq tasdiqlansin. Belgilab qoʻyilsinki, Strategiya tegishli davrga moʻljallangan maqsadli parametrlar va har yili tasdiqlanadigan chora-tadbirlar dasturiga muvofiq bosqichma-bosqich amalga oshiriladi. 2. Oʻzbekiston Respublikasi Qishloq xoʻjaligi vazirligi manfaatdor vazirlik va idoralar, Qoraqalpogʻiston Respublikasi Vazirlar Kengashi, Andijon, Surxondaryo, Samarqand va Toshkent viloyatlari hokimliklari bilan birgalikda: Agrar taʼlim tizimidagi oliy taʼlim muassasalarini 2030-yilgacha dunyoning nufuzli 1 000 ta oliy taʼlim muassasalari roʻyxati (QS reyting tizimi)ga kiritish choralarini koʻrsin; yakunlanayotgan oʻquv yili boʻyicha tasdiqlangan chora-tadbirlar dasturida belgilangan vazifalarning bajarilishini puxta oʻrganish asosida har yili 25-iyulga qadar Strategiyaning kelgusi oʻquv yillari uchun chora-tadbirlar dasturi loyihasini ishlab chiqsin va tasdiqlash uchun Vazirlar Mahkamasiga kiritsin; mazkur qaror bilan tasdiqlangan chora-tadbirlar dasturida belgilangan tadbirlarning oʻz vaqtida va sifatli amalga oshirilishini taʼminlasin. 3. Oʻzbekiston Respublikasi Bosh vazirining agrar va oziq-ovqat sohalarini rivojlantirish masalalari boʻyicha oʻrinbosari, qishloq xoʻjaligi sohasida fan, taʼlim va ishlab chiqarishni integratsiyalash boʻyicha muvofiqlashtiruvchi kengash raisi Sh.M. Gʻaniyev — masʼul vazirliklar va idoralar tomonidan Strategiya hamda chora-tadbirlar dasturida belgilangan tadbirlarning bajarilishida oʻzaro hamkorligini samarali tashkil etish hamda chora-tadbirlar dasturining bajarilishini monitoring qilish jarayonida aniqlangan kamchiliklarni oʻz vaqtida bartaraf etish choralarini koʻrsin. 4. Oʻzbekiston Respublikasi qishloq xoʻjaligi vazirining birinchi oʻrinbosari Sh.J. Teshayevga va Oʻzbekiston Respublikasi qishloq xoʻjaligi vaziri oʻrinbosari B.A. Sulaymonovga — Strategiyaning maqsadli koʻrsatkichlariga erishish yuzasidan shaxsiy javobgarlik yuklansin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining agrar va oziq-ovqat sohalarini rivojlantirish masalalari boʻyicha oʻrinbosari Sh.M. Gʻaniyev va Oʻzbekiston Respublikasi qishloq xoʻjaligi vaziri J.A. Xodjayev zimmasiga yuklansin. Agrar taʼlim tizimining 2030-yilgacha boʻlgan innovatsion rivojlanish strategiyasi (keyingi oʻrinlarda — Strategiya) qishloq xoʻjaligi oliy taʼlim tizimini ijtimoiy soha va iqtisodiyot tarmoqlari ehtiyojlaridan kelib chiqqan holda, fan-taʼlim va ishlab chiqarishning mustahkam integratsiyasini taʼminlash asosida taʼlim sifatini yaxshilash, raqobatbardosh kadrlar tayyorlash, ilmiy va innovatsion faoliyatni samarali tashkil etish, xalqaro hamkorlikni rivojlantirish maqsadida, shuningdek, Oʻzbekiston Respublikasi Prezidentining “Agrar taʼlim tizimini yanada takomillashtirish chora-tadbirlari toʻgʻrisida” 2020-yil 30-iyuldagi PQ-4795-son qarori ijrosi yuzasidan ishlab chiqilgan. Strategiya Oʻzbekiston Respublikasining agrar taʼlim tizimidagi oliy taʼlim muassasalarini rivojlantirishning strategik maqsadlari, ustuvor yoʻnalishlari, vazifalari, oʻrta va uzoq muddatli istiqboldagi bosqichlarini belgilaydi hamda sohaga oid dasturlar va kompleks chora-tadbirlarni ishlab chiqish uchun asos boʻladi. Bugungi kunda respublikamizda qishloq xoʻjaligi sohasi boʻyicha Toshkent davlat agrar universiteti va uning Samarqand filiali, Qoraqalpogʻiston qishloq xoʻjaligi va agrotexnologiyalar instituti, Andijon qishloq xoʻjaligi va agrotexnologiyalar instituti, shuningdek, Termiz agrotexnologiyalar va innovatsion rivojlanish instituti (keyingi oʻrinlarda — Oliy taʼlim muassasalari) mavjud. Soʻnggi 3 yilda yangi 2 ta filial tashkil etildi. Kadrlar buyurtmachilari takliflari asosida Oliy taʼlim yoʻnalishlari va mutaxassisliklari klassifikatoriga qishloq xoʻjaligi sohasi boʻyicha zamonaviy bilim va koʻnikmalarga ega boʻlgan malakali kadrlar tayyorlash maqsadida 2018/2019 oʻquv yilida 10 ta bakalavriat taʼlim yoʻnalishi va 6 ta magistratura mutaxassisligi tashkil etilgan boʻlsa, 2020/2021 oʻquv yilidan 10 ta bakalavriat taʼlim yoʻnalishlari va 11 ta magistratura mutaxassisliklari boʻyicha kadrlar tayyorlash tizimi yoʻlga qoʻyildi. 2019/2020 oʻquv yilida 16 ta bakalavriat taʼlim yoʻnalishlari boʻyicha sirtqi taʼlim, AQSh, Rossiya, Polshaning 7 ta oliy taʼlim muassasalari bilan hamkorlikda ikki tomonlama tan olinadigan qoʻshma taʼlim dasturlari asosida 7 ta bakalavriat taʼlim yoʻnalishlari hamda 6 ta magistratura mutaxassisliklari boʻyicha kadrlar tayyorlash tizimi joriy etildi. Universitet va uning filiallarida tahsil olayotgan talabalar soni bakalavriat taʼlim yoʻnalishi boʻyicha 13 541 nafar, magistratura mutaxassisligi boʻyicha esa 454 nafarni tashkil qilib, soʻnggi 3 yilda talabalar soni 1,3 baravarga oshdi. Talabalarning 88,5 foizi qishloq va suv xoʻjaligi, 10,0 foizi ijtimoiy soha, iqtisod va huquq, 1,2 foizi gumanitar, 0,3 foizi xizmat koʻrsatish bilim sohalariga oid taʼlim yoʻnalishlari va mutaxassisliklari boʻyicha tahsil olmoqda. 2018/2019 oʻquv yilidan boshlab Oliy taʼlim muassasalarida magistratura mutaxassisliklariga qabul toʻliq davlat granti asosida amalga oshirilib kelinmoqda. Shuningdek, 2019/2020 oʻquv yilidan boshlab magistratura mutaxassisliklarida qishloq xoʻjaligidagi agrotexnik tadbirlarning mavsumiyligini inobatga olib hamda ilmiy dissertatsiyalarda ikki yillik ilmiy-amaliy dala tajribasi natijalarini qamrab olish maqsadida oʻquv jarayonini yanvar oyidan boshlash yoʻlga qoʻyildi. 2019/2020 oʻquv yili uchun talabalarni oʻqishga qabul qilish parametrlari 3 255 nafarni tashkil etdi va oʻtgan yilga nisbatan 34,4 foizga, 2016-yilga nisbatan esa 27,6 foizga oshdi. 2018/2019 oʻquv yilidan Germaniyaning Leybnits nomidagi Markaziy Osiyoda qishloq xoʻjaligini rivojlantirish instituti bilan hamkorlikda “Xalqaro qishloq xoʻjaligi iqtisodiyoti” kafedrasi filiali tashkil etildi. Mazkur filialda 3 nafar doktorant va 2 nafar magistr tahsil olmoqda. Bundan tashqari, 2019/2020 oʻquv yilidan boshlab Belorussiya Respublikasining Grodno davlat agrar universiteti bilan hamkorlikda “Oʻzbek-Belarus qishloq xoʻjaligi” qoʻshma fakulteti tashkil etildi hamda 2 ta bakalavriat taʼlim yoʻnalishi boʻyicha hamkorlik qoʻshma taʼlim dasturlari asosida kadrlar tayyorlash faoliyati yoʻlga qoʻyildi. Universitet va uning Samarqand filiali, Qoraqalpogʻiston qishloq xoʻjaligi va agrotexnologiyalar instituti hamda Termiz agrotexnologiyalar va innovatsion rivojlanish institutida qishloq xoʻjaligi bilimlarini targʻib etish boʻyicha “Axborot-maslahat markazi” (Extension center) faoliyati yoʻlga qoʻyildi. Agroklasterlar va kooperatsiyalar uchun Toshkent davlat agrar universiteti qoshida respublika oliy taʼlim muassasalarining iqtidorli talabalari tarkibidan tanlab olingan yoshlar uchun “Oʻzbekistonda qishloq xoʻjaligini innovatsion rivojlantirish va uni raqamli transformatsiyalash” loyihasini amalga oshirish doirasida maxsus fakultet tashkil etildi. Shuningdek, 2030-yilgacha respublikamizning meva-sabzavotchilikka ixtisoslashtirilgan 54 ta tumanida “Axborot-maslahat markaz” (Extension center)lari tashkil etilishi rejalashtirilgan. Bugungi kunda, Toshkent davlat agrar universitetida ilmiy darajalar beruvchi ilmiy kengashlar soni 2 tani tashkil etib, 10 ta ixtisoslik boʻyicha doktorlik dissertatsiyalari himoya qilinmoqda (2017-yilda 1 ta kengash 5 ta ixtisoslik faoliyat olib borgan). Soʻnggi 3 yilda 163 nafar professor-oʻqituvchi doktorlik dissertatsiyasini himoya qilishi natijasida Oliy taʼlim muassasalarida ilmiy darajaga ega pedagog xodimlar soni 510 nafarga yetdi (shundan 105 nafari fan doktori (DSc), 405 nafari fan nomzodi (PhD)) hamda ilmiy salohiyati 6,1 foizga oshishiga erishildi. Soʻnggi 3 yilda Oliy taʼlim muassasalarida 336 nafar professor-oʻqituvchilarning xorijiy oliy taʼlim muassasalarida stajirovka oʻtashi va malaka oshirishi taʼminlandi. Xalqaro hamkorlik doirasida xorijiy oliy taʼlim muassasalari va ilmiy tadqiqot tashkilotlarining magistratura mutaxassisligiga 26 nafar, doktoranturasiga 6 nafar yoshlar taʼlim olishga qabul qilindi. 2019-yilda “El-yurt umidi” jamgʻarmasi orqali 26 nafar professor-oʻqituvchining AQSh, Germaniya, Avstriya, Xitoy va Rossiya davlatlarida stajirovka oʻtab kelishdi. 2017 — 2019-yillarda taʼlim jarayoniga 51 nafar xorijlik yuqori malakali pedagog va olimlar jalb etildi (AQShdan 4 nafar, Yevropa mamlakatlaridan 8 nafar, Osiyo mamlakatlaridan 21 nafar, MDH mamlakatlaridan 18 nafar). Nufuzli xalqaro ilmiy jurnal va konferensiyalarlarda chop etilgan maqolalar soni 2017-yilda 1 208 ta, 2018-yilda 2 456 taga boʻlgan boʻlsa, 2019-yilda 4 356 taga yetgan. Oliy taʼlim muassasalarida fan doktori ilmiy darajasiga ega professorlarning bazaviy lavozim maoshlari 2016-yilga nisbatan 3,1 baravarga oshirildi. Yuqori malakali kadrlar tayyorlash borasida oliy taʼlim tizimi oldida bugungi kunda oʻz yechimini kutayotgan bir qator dolzarb muammo va kamchiliklar saqlanib qolmoqda. Jumladan: a) oliy taʼlim bilan qamrov va taʼlim sifatini taʼminlash sohasida: Oliy taʼlim muassasalarida oʻquv va kasbiy tayyorgarlik kurslari, taʼlim tizimi, shakli va oʻqitish usullari zamon talablariga javob bermaydi. Mehnat bozori talablarini oʻrganish va yangi mutaxassisliklarni joriy etish uchun tarmoqlararo va idoralararo muvofiqlashtirish tizimini yaratish talab etiladi; qishloq xoʻjaligi taʼlim yoʻnalishlari va mutaxassisliklarining malaka talablari, oʻquv reja hamda dasturlari mazmun jihatidan bitiruvchilarda qishloq xoʻjaligi ishlab chiqarishida zamonaviy agrotexnologiyalarni qoʻllash boʻyicha koʻnikmalarni shakllantirishga yoʻnaltirilmagan; oʻquv rejalarida nomutaxassislik fanlarining ulushi yuqoriligicha qolmoqda; kadrlar buyurtmachilari bilan oʻzaro hamkorlikda maqsadli kadrlar tayyorlash boʻyicha ishlar yoʻlga qoʻyilmagan; talabalarda tanqidiy fikrlash, axborotni mustaqil izlash va tahlil qilish koʻnikmalari yetarli darajada shakllantirilmagan; zamonaviy texnologiyalarga ega ishlab chiqarish korxonalarida amaliy mashgʻulotlarni oʻtkazish va kafedra filiallarining faoliyati samarali tashkil etilmagan; professor-oʻqituvchilarning xorijiy tillar va axborot-kommunikatsiya texnologiyalarini oʻzlashtirish darajasi pastligi sababli xorijiy tajribalarni oʻrganishda bugungi kun talablaridan ortda qolmoqda; ilmiy-oʻquv adabiyotlar yetishmovchiligi haligacha saqlanib qolmoqda, mavjudlarining aksariyat qismi zamon talablariga javob bermaydi, oʻquv adabiyotlari sifatini yaxshilash, xorijiy adabiyotlardan qoʻshimcha yoki muqobil oʻquv adabiyotlari sifatida foydalanish ishlari yetarli darajada tashkil etilmagan; qishloq xoʻjaligi fanlari boʻyicha fan olimpiadalarini doimiy oʻtkazilmasligi natijasida talabalarni tayyorlash, olimpiadalar gʻoliblari va qatnashchilarini ragʻbatlantirish tizimli ravishda yoʻlga qoʻyilmagan; umumiy oʻrta taʼlim maktablari, akademik litsey va kollejlarda tahsil olayotgan qishloq yoshlari oʻrtasida kasbga yoʻnaltirish tadbirlari tizimli tashkil etilmaganligi oqibatida ularning orasidan iqtidorli yoshlarni Universitet va uning filiallariga saralab olish mexanizmlari mavjud emas; Oliy taʼlim muassasalari talabalarida milliy qadriyatlarga hurmat, insonparvarlik va yuksak maʼnaviy gʻoyalar asosida vatanparvarlik ruhida tarbiyalash, milliy gʻoya va mafkuralarimizga qarshi yot boʻlgan fikrlarga nisbatan kuchli immunitetni mustahkamlash borasidagi ishlarni yanada rivojlantirish zarurati mavjud; b) ilmiy tadqiqot va innovatsion faoliyat sohasida: ilm-fan va ishlab chiqarish oʻrtasida oʻzaro aloqalarning samarali mexanizmlari mavjud emasligi davlat tomonidan moliyalashtirilgan ilmiy tadqiqotlar natijalarini amaliyotga joriy qilishni sezilarli darajada cheklab qoʻymoqda; Oliy taʼlim muassasalarining ilmiy tadqiqot faoliyati agrar sohadagi muammolarning yechimlariga qisman qaratilgan, hududlarning ijtimoiy-iqtisodiy rivojlantirish istiqbollaridan kelib chiqqan holda tashkil etilmagan va tahlillar asosida innovatsion rivojlanishni prognozlashtirish faoliyati yoʻlga qoʻyilmagan; qishloq xoʻjaligi sohasi va uning tarmoqlariga ilmiy tadqiqot natijalarini keng joriy etish, ilmiy ishlanmalarni tijoratlashtirish, ilmiy tadqiqotchilarni ragʻbatlantirish, iqtidorli yoshlarni jalb etish ishlari tizimli tashkil etilmagan, taʼlim, fan va ishlab chiqarishning uzviy integratsiyasi taʼminlanmagan; Oliy taʼlim muassasalaridagi ilmiy salohiyat oʻrtacha 44,1 foizni tashkil etmoqda (TDAU — 49,4 foiz, AndQXAI — 35,6 foiz, QQXAI — 35,5 foiz, TAIRI — 33,5 foiz); ilmiy darajaga ega xodimlarning yoshi oʻrtacha 57 yoshni (fan doktorlari — 63 yosh, falsafa doktorlari va fan nomzodlari — 53 yosh) tashkil qilib, bu koʻrsatkich nisbatan yuqori hisoblanadi. Fan doktorlari orasida nafaqa yoshidagi pedagog-oʻqituvchilar soni yuqoriligicha qolmoqda, fan doktorlari orasida nafaqa yoshidagilarning ulushi 35 foizni tashkil etmoqda; ilmiy tadqiqot ishlari bilan shugʻullanayotgan professor-oʻqituvchilar, ilmiy xodimlar va yosh olimlar faoliyatini ragʻbatlantirishning taʼsirchan mexanizmlari yaratilmagan; oliy taʼlimdan keyingi taʼlim institutini tamomlab, doktorlik dissertatsiyalarini himoya qilish va olingan natijalarni ishlab chiqarishga tatbiq etilmasligi darajasi pastligicha qolmoqda; qishloq xoʻjaligi ekinlarining mahalliy navlari hosildorligi past hamda tashqi bozor talablariga javob bermaydi. Import qilinayotgan qimmat va mahalliy sharoitlarga moslashmagan qishloq xoʻjaligi ekinlari navlariga qaramlik yanada ortib bormoqda; hozirgi vaqtda mamlakatimizda qishloq xoʻjaligiga oid bilim va axborotlar tarqatish uchun zamonaviy xususiy tuzilmalar mavjud emas. Qishloq xoʻjaligi, oziq-ovqat taʼminoti, taʼlim, qayta tayyorlash va malaka oshirish va axborot-maslahat xizmatlari sohalarida zamonaviy, integratsiyalashgan hamda moslashuvchan tizimni yaratish mazkur ustuvor yoʻnalishning asosiy maqsadi boʻlib hisoblanadi. Quyidagilar qishloq xoʻjaligi sohasida ushbu maqsadlarga erishish uchun ustuvor vazifalar etib belgilanadi: ilmiy tadqiqot tashkilotlari faoliyati va ilm-fan sohasini tubdan isloh qilish; donor tashkilotlarning texnik koʻmagida kadrlarning taʼlim va kasbiy tayyorgarlik tizimini isloh qilish; agrobiznes subyektlari uchun moʻljallangan davlat xizmatlari va tizimlarning kuchli va zaif tomonlarini aniqlash maqsadida mavjud maʼmuriy tizimlarni auditdan oʻtkazish, shuningdek, tarkibiy qayta tuzish va soddalashtirish rejalarini ishlab chiqish; ekologik xavfsiz usullar hamda qishloq xoʻjaligi amaliyotlari va texnologiyalari, iqlim oʻzgarishi taʼsirini yumshatish va unga moslashish borasidagi axborot-maslahat xizmatlarini muvofiqlashtirish markazini tashkil etish; mamlakatning barcha hududlarida davlat-xususiy sheriklik shartlari asosida axborot-maslahat markazlarini tashkil etish; zamonaviy agrotexnologiyalar boʻyicha axborot-maslahat markazlariga maxsus xodimlarni tayyorlash; v) Oliy taʼlim muassasalarining moddiy-texnika bazasini mustahkamlash sohasida: talabalar turar joylari, sport sogʻlomlashtirish va ijtimoiy infratuzilma obyektlari mavjud ehtiyojni toʻliq qanoatlantirmaydi, oʻquv-laboratoriyalarining aksariyat qismi bugungi kun talabiga javob beradigan zamonaviy moddiy-texnika bazasi bilan jihozlanmagan; Oliy taʼlim muassasalarida ilmiy laboratoriyalar mavjud emas, xalqaro standartlarga javob beradigan oʻquv laboratoriya uskunalarining salmogʻi atigi 45 foizni tashkil etadi, shu bilan birga, oʻquv jarayoni laboratoriya materiallari (reaktivlar, kimyoviy idish, butlovchi, biologik materiallar va boshqa obyektlar) bilan yetarlicha taʼminlanmagan; Oliy taʼlim muassasalarida moliyaviy xarajatlarning asosiy qismi ish haqi va kommunal toʻlovlarga sarflanib, oʻquv hamda ilmiy laboratoriyalarni yangilash, bino va inshootlarni taʼmirlash, zamonaviy oʻquv adabiyotlarini xarid qilish va chop etishga yetarli mablagʻ yoʻnaltirishning imkoniyati yoʻq; g) taʼlim sohasidagi jozibadorlikni oshirish, xalqaro miqyosda raqobatbardoshlikni taʼminlash sohasida: Oliy taʼlim muassasalari xalqaro eʼtirof etilgan tashkilotlar reytingining 1 000 ta oliy taʼlim muassasalari roʻyxatiga kirmagan (AndQXAI — 13 279 oʻrinda, TDAU — 19 010 oʻrinda, QQXAI — 21 279 oʻrinda, TAIRI — 28 431 oʻrinda); taʼlim dasturlari va talabalar bilimini baholash tizimi xalqaro standartlarga, talabalarning mavjud turar joylari va ijtimoiy infratuzilma obyektlari xorijiy talabalarning ehtiyojlariga moslashtirilmagan; xorijiy fuqarolarni mamlakatimizda taʼlim olishga keng jalb qilish borasidagi targʻibot ishlari, jumladan PR-loyihalar (Oʻzbekiston oliy taʼlim muassasalari kunlarini tashkil qilish, taqdimotlar oʻtkazish va boshqalar) yetarli darajada tashkil qilinmagan, bu borada interaktiv virtual platforma mavjud emas. Qishloq xoʻjaligi oliy taʼlim tizimining rivojlanishi mazkur Strategiya ilovasida belgilangan maqsadli koʻrsatkichlarga erishishga asoslanadi. Quyidagilar agrar oliy taʼlim tizimini rivojlantirishning strategik maqsadlari hisoblanadi: qishloq xoʻjaligi sohasi uchun yuqori malakali raqobatbardosh kadrlar tayyorlash; qishloq xoʻjaligida innovatsion resurs tejamkor texnologiyalarni qoʻllash, “Aqlli qishloq xoʻjaligi” (Smart agriculture) va raqamli texnologiyalarni joriy qilish; startap-loyihalarni amalga oshirish orqali qishloq xoʻjaligi ishlab chiqarishini rivojlantirish; ilmiy tadqiqot, tajriba-konstruktorlik va texnologik ishlar natijalarni keng joriy etish uchun amaldagi taʼlim, fan va ishlab chiqarish integratsiyasi mexanizmini takomillashtirish; mamlakatni qishloq xoʻjaligi sohasini modernizatsiya qilish, ijtimoiy-iqtisodiy jihatdan barqaror rivojlantirish uchun yuqori malakali mutaxassis kadrlar tayyorlash sifatini oshirish, inson kapitalini mehnat bozori talablari asosida rivojlantirish; qishloq xoʻjaligi yoʻnalishida xalqaro standartlar asosida yuqori malakali, kreativ va tizimli fikrlaydigan, mustaqil qaror qabul qila oladigan zamonaviy kadrlar tayyorlash, ularning intellektual qobiliyatlarini namoyon etishi va maʼnaviy barkamol shaxs sifatida shakllanishi uchun zarur sharoitlar yaratish; Oliy taʼlim muassasalari bitiruvchilarini oʻzlarining yoʻnalishlari boʻyicha tadbirkorlik faoliyatlarini yoʻlga qoʻyish maqsadida agrobiznes bilan shugʻullanishiga amaliy yordam koʻrsatish; qishloq xoʻjaligi oliy taʼlim sohasida sogʻlom raqobat muhitini shakllantirish, uning jozibadorligini oshirish va jahon miqyosidagi raqobatbardoshligini taʼminlash. Uzoq istiqboldagi maqsadli vazifalardan kelib chiqqan holda qishloq xoʻjaligi oliy taʼlim tizimini rivojlantirish quyidagi ustuvor yoʻnalishlar asosida amalga oshiriladi: taʼlim jarayoniga kredit-modul tizimini, raqamli texnologiyalar, “Aqlli qishloq xoʻjaligi” (Smart agriculture) va zamonaviy usullarni keng joriy etish; ilmiy tadqiqot ishlari natijadorligini oshirish, iqtidorli yoshlarni ilmiy faoliyatga keng jalb etish, ilm-fanning innovatsion infratuzilmasini shakllantirish; maʼnaviy-maʼrifiy va tarbiyaviy ishlar taʼsirchanligini oshirish; oliy maʼlumotli, yuqori malakali mutaxassislar tayyorlash, agrosanoat majmui tarkibidagi vazirliklar, idoralar va tashkilotlarning rahbar va mutaxassis kadrlarini qayta tayyorlash hamda ularning malakasini oshirish jarayoniga kadrlar buyurtmachilarini faol jalb etish; Oliy taʼlim muassasalarini moliyaviy mustaqilligi hamda barqarorligini taʼminlash, moddiy-texnika bazasini mustahkamlash orqali ularni tizimli rivojlantirish va boshqaruv faoliyatini takomillashtirish; korrupsiyaga qarshi tizimli kurashish va bu borada shaffoflikni taʼminlashning taʼsirchan mexanizmlarini amaliyotga joriy etish; Oliy taʼlim muassasalarini investitsiyaviy jozibadorligini oshirish, xalqaro miqyosda tanilishi va raqobatbardoshligini taʼminlash. Qishloq xoʻjaligi sohasi uchun oliy maʼlumotli mutaxassis kadrlar tayyorlash sifatini oshirish maqsadida quyidagi tadbirlar amalga oshiriladi: yoshlarni qishloq xoʻjaligi sohasiga qiziqishlarini oshirish uchun Oliy taʼlim muassasalari bilan oʻrta va professional taʼlim muassasalari oʻrtasida oʻzaro uzviy va muvofiqlashgan hamkorlik faoliyatini kuchaytirish; mamlakatimiz hududlaridagi Oliy taʼlim muassasalarida meva-sabzavotchilik va uzumchilik, zamonaviy issiqxonalarda meva-sabzavot ekinlarini yetishtirish, qishloq xoʻjaligi mahsulotlarini saqlash va qayta ishlash boʻyicha yuqori malakali kadrlar tayyorlash maqsadida Toshkent davlat agrar universitetining ixtisoslashgan kafedralari filiallarini tashkil etish; “Sitrus, subtropik va tropik oʻsimlik yetishtiruvchilar va eksport qiluvchilar” uyushmasi bilan hamkorlikda Toshkent davlat agrar universiteti huzurida sitrus, subtropik oʻsimliklarni yetishtirish boʻyicha kichik innovatsion korxonani tashkil etish; Oliy taʼlim muassasalarini ilgʻor xorijiy tajribalarga asoslangan holda yuqori malakali, zamonaviy bilimlarga ega, mustaqil fikrlaydigan, vatanparvar, professional mutaxassis kadrlarni tayyorlovchi, qishloq xoʻjaligi sohasi boʻyicha dunyoda yetakchi taʼlim va ilm-fan markaziga aylantirish; Oliy taʼlim muassasalarining quvvati, ilmiy salohiyati va boshqa asosiy koʻrsatkichlaridan kelib chiqqan holda qabul parametrlarini mutaxassis kadrlarga boʻlgan ehtiyojni buyurtmachilar bilan hamkorlikda mustaqil belgilash tizimini bosqichma-bosqich joriy etish; Oliy taʼlim muassasalarida bakalavriat taʼlim yoʻnalishlari hamda magistratura mutaxassisliklarida oʻqitishning kredit-modul tizimini bosqichma-bosqich joriy etish; talabalarda mustaqil taʼlim olish, tanqidiy va ijodiy fikrlash, tizimli tahlil qilish, tadbirkorlik koʻnikmalarini shakllantirish, oʻquv jarayonida vakolatlarni kuchaytirishga qaratilgan zamonaviy taʼlim texnologiyalarini joriy etish, oʻquv jarayonini amaliy koʻnikmalarni shakllantirishga yoʻnaltirish, bu borada oʻquv jarayoniga xalqaro taʼlim standartlariga asoslangan ilgʻor pedagogik texnologiyalar, oʻquv dasturlari va oʻquv-uslubiy maʼlumotlarni keng joriy etish; talabalar bilimini baholash tizimini shaffofligini taʼminlash; oʻquv rejalarida fanlar sonini nomutaxassislik fanlari hisobiga bosqichma-bosqich kamaytirish hamda tutashlikdagi fanlarni tanlov va qoʻshimcha fanlar roʻyxatiga kiritish; qishloq xoʻjaligida innovatsion resurs tejaydigan texnologiyalarni qoʻllash, “Aqlli qishloq xoʻjaligi” (Smart agriculture) va raqamli texnologiyalar boʻyicha mutaxassis kadrlarni tayyorlashda sifatga alohida eʼtiborni kuchaytirish; taʼlim yoʻnalishlari va mutaxassisliklari boʻyicha xorijiy tillarda oʻqitiladigan mutaxassislik fanlar salmogʻini oshirib borish; magistratura talabalarining yuqori saviyada ilmiy izlanishlar olib borish, pedagogik faoliyat yuritish, boshqaruv, tanqidiy fikrlash va tizimli tahlil qilish qobiliyatiga ega boʻlishi uchun mazkur taʼlim bosqichi oʻquv reja va dasturlarini qishloq xoʻjaligi sohasida olib borilayotgan islohotlarni inobatga olgan holda muntazam takomillashtirib borish; oʻquv adabiyotlari sifatini yaxshilash, zamonaviy oʻquv adabiyotlarini yaratish tartibini soddalashtirish, eng yangi xorijiy oʻquv adabiyotlarini xarid qilish va tarjima qilish ishlarini jadallashtirish, xorijiy adabiyotlardan qoʻshimcha yoki muqobil oʻquv adabiyotlari sifatida foydalanishni, elektron adabiyotlarni yaratishni kengaytirish, axborot-resurs markazlari fondini muntazam ravishda yangilab borish; tanlov asosida aniqlangan va oʻquv adabiyotlariga mualliflik qilayotgan professor-oʻqituvchilarning yillik oʻquv yuklamasini taqsimlash mexanizmini takomillashtirish, bunda ularning umumiy yillik yuklamalarida oʻquv adabiyotlarini yaratish uchun ajratilgan vaqtni dars oʻtish yuklamasi vaqti hisobidan oshirishni nazarda tutish, shuningdek, mualliflarni moddiy ragʻbatlantirish mexanizmlarini ishlab chiqish; imkoniyati cheklangan talabalarga koʻrsatiladigan taʼlim xizmatlari turlarini koʻpaytirish va ularning sifatini yaxshilash, taʼlimda inklyuziv jarayonlarni rivojlantirish, adaptiv texnologiyalarni joriy etish; Oliy taʼlim muassasalarida dars mashgʻulotlari boʻyicha talabalar fikrini oʻrganish (feedback) hamda oʻzaro tashrif (peer review) tizimini oʻquv jarayoniga tatbiq etish va shu asosda talabalarga taʼlim xizmatlari koʻrsatish sifatini yaxshilab borish; xorijiy mamlakatlar tajribasidan kelib chiqqan holda talaba yoshlarning akademik faoliyati, muammolari va turmush tarzi, oʻquv jarayoni hamda yaratilgan sharoitlar boʻyicha fikr-mulohazalarini oʻrganish maqsadida ular oʻrtasida har yili ijtimoiy soʻrovnomalar oʻtkazish; yuqori malakali professor-oʻqituvchilar, olimlarni, shuningdek, ishlab chiqarish sohasida katta tajribaga ega boʻlgan mutaxassislarni taʼlim jarayoniga jalb qilishning samarali mexanizmlarini yaratish, muayyan koʻrsatkichlar asosida ularning faoliyatini baholash tizimini rivojlantirish; Oliy taʼlim muassasalarida milliy hamda xalqaro baholash tizimlarining sertifikatlariga ega boʻlgan, xorijiy tillarni mukammal oʻzlashtirgan professor-oʻqituvchilar va talabalar sonini oshirib borish; “El-yurt umidi” jamgʻarmasi koʻmagida hamda xalqaro moliya institutlarining grantlari asosida professor-oʻqituvchilarni xorijiy mamlakatlarda malaka oshirish, stajirovka oʻtash, magistratura va doktoranturada oʻqitish orqali ularning kasbiy mahoratini doimiy oshirib borish; professor-oʻqituvchilar sohaning tegishli korxona va tashkilotlarida stajirovka oʻtashlarini tizimli tashkil etish hamda stajirovka oʻtashning samarali mexanizmlarini yaratish; qishloq xoʻjaligi sohasining tarmoqlari mutaxassislari uchun uzluksiz malaka oshirish va qayta tayyorlash tizimlarini joriy etishning meʼyoriy-huquqiy va oʻquv-metodik asoslarini yaratish hamda amaliyotga tatbiq etish va bu borada masofaviy taʼlim imkoniyatlaridan keng foydalanish; Oliy taʼlim muassasalarida talabalarning ishdan ajralmagan holda oʻqishini taʼminlash maqsadida sirtqi va kechki, dual taʼlim shakllarida kadrlar tayyorlashni rivojlantirish, bunda raqamli texnologiyalarga asoslangan zamonaviy taʼlim texnologiyalarini joriy etish; iqtisodiyotning zamonaviy talablariga muvofiqlikni taʼminlash maqsadida Oliy taʼlim muassasalari tayanch hisoblangan taʼlim sohalari boʻyicha davlat taʼlim standartlari, taʼlim yoʻnalishlari va mutaxassisliklarining malaka talablari, oʻquv rejalari va fan dasturlarini doimiy takomillashtirib borish; talabalarning oʻquv-ishlab chiqarish va boshqa turdagi amaliyotlarini samarali tashkil etish va rivojlantirish; turdosh oliy taʼlim muassasalari bilan ichki akademik mobillik dasturlarini, oʻzaro tajriba almashish mexanizmlarini amaliyotga tatbiq etish; xorijiy oliy taʼlim muassasalari bilan hamkorligida professor-oʻqituvchilar va doktorantlarning akademik mobilligi dasturlarini rivojlantirish; Oliy taʼlim muassasalarida qishloq xoʻjaligi fanlari boʻyicha fan olimpiadalarini oʻtkazish tartibini takomillashtirish, shaffoflikni taʼminlash, baholash mexanizmlarini xalqaro olimpiada va tanlovlar mezonlariga moslashtirish. Taʼlim jarayoniga qishloq xoʻjaligini raqamlashtirish texnologiyalari va zamonaviy usullarini joriy etish maqsadida quyidagi tadbirlar amalga oshiriladi: 2020/2021 oʻquv yilidan boshlab barcha bakalavriat taʼlim yoʻnalishlari va magistratura mutaxassisliklarida taʼlimning kredit-modul tizimini bosqichma-bosqich joriy etish; qishloq xoʻjaligini raqamlashtirish boʻyicha yuqori malakali mutaxassis kadrlar tayyorlash tizimini yoʻlga qoʻyish; zamonaviy axborot-kommunikatsiya texnologiyalari va taʼlim texnologiyalarining uzviy integratsiyasini taʼminlash, bu borada pedagog kadrlarning kasbiy mahoratini uzluksiz rivojlantirib borish uchun qoʻshimcha sharoitlar yaratish; taʼlim jarayonlarini raqamli texnologiyalar asosida individuallashtirish, masofaviy taʼlim xizmatlarini rivojlantirish, vebinar, “onlayn”, “blended learning”, “flipped classroom” texnologiyalarini amaliyotga keng joriy etish; maʼruza va amaliy mashgʻulotlar hamda seminarlarni “onlayn” kuzatish va oʻzlashtirish imkonini beruvchi, shuningdek, ularni elektron axborot saqlovchilarga yuklovchi “E-MINBAR” platformasini amaliyotga joriy etish, taʼlim jarayonlarida “bulutli texnologiyalar”dan foydalanish; masofadan turib foydalanish imkonini beruvchi elektron kutubxona tizimini joriy etish; elektron taʼlim resurslari yaratilishini jadallashtirish, taʼlim jarayonida elektron resurslar salmogʻini bosqichma-bosqich oshirib borish, elektron oʻquv adabiyotlarini yaratish, ularni mobil qurilmalarga yuklab va koʻchirib olish maqsadida Axborot-resurs markazlarida QR-kod yordamida elektron resurslar haqidagi axborotlarni joylashtirish tizimini yaratish; Oliy taʼlim muassasalarida konferensiya materiallari, bitiruv-malakaviy ishlari, magistrlik va doktorlik dissertatsiyalaridan iborat ilmiy-texnik maʼlumotlar elektron bazasini yaratish, ilmiy-texnik maʼlumotlar yangiligini taʼminlash maqsadida antiplagiat tizimidan foydalanishni keng joriy etish; qishloq xoʻjaligi taʼlim yoʻnalishlari va mutaxassisliklarining oʻziga xosligidan kelib chiqqan holda taʼlim jarayonlarida xalqaro miqyosda keng qoʻllaniladigan zamonaviy dasturiy mahsulotlardan foydalanishni rivojlantirish; boshqaruv tizimi va oʻquv jarayonlari, kutubxona va hujjatlar aylanmasini elektronlashtirishni taʼminlovchi “Elektron universitet” platformasiga bosqichma-bosqich oʻtish, taʼlim jarayoni ishtirokchilari faoliyati samaradorligini monitoring qilishning elektron tizimini joriy etish; Oliy taʼlim muassasalarining pedagog-xodimlari, bakalavriat, magistratura talabalari va doktorantlariga oid maʼlumotlarni oʻzida aks ettiruvchi va muntazam yangilanib boruvchi elektron baza (Student Record System) yuritilishini yoʻlga qoʻyish. Oliy taʼlim muassasalarida ilmiy tadqiqot ishlari natijadorligini oshirish, yoshlarni ilmiy faoliyatga keng jalb etish, ilm-fanning innovatsion infratuzilmasini shakllantirish maqsadida quyidagi tadbirlar amalga oshiriladi: Oliy taʼlim muassasalarini qishloq xoʻjaligi sohasi boʻyicha dunyoda yetakchi oliy taʼlim muassasasiga aylantirish va rivojlantirish boʻyicha taʼlim, fan, innovatsiya va ilmiy tadqiqotlar natijalarini tijoratlashtirishning uzviy bogʻliqligini nazarda tutuvchi “Universitet 3.0” konsepsiyasini bosqichma-bosqich joriy etish; Oliy taʼlim muassasalarining professor-oʻqituvchilari, ilmiy tadqiqotchilari, magistratura mutaxassisliklari va bakalavriat taʼlim yoʻnalishlari talabalarini “Axborot-maslahat markaz” (Extension center)lari va texnoparklarda ilmiy va innovatsion faoliyat olib borishi uchun keng jalb etish; Oliy taʼlim muassasalarining professor-oʻqituvchilari tarkibini ilmiy daraja va unvonlarga ega xodimlar bilan yoshartirib borish; innovatsion faoliyat infratuzilmasini takomillashtirish maqsadida “Ekofiziologik tadqiqotlar” yoʻnalishi boʻyicha oliy taʼlim muassasalariaro ilmiy tadqiqot laboratoriyasini tashkil etish; Oʻzbekiston Respublikasi Fanlar Akademiyasi hamda Qishloq xoʻjaligida bilim va innovatsiyalar milliy markazi tasarrufidagi ilmiy-tadqiqot muassasalarining moddiy-texnika bazasidan foydalanish, yetakchi olimlarni taʼlim jarayoniga va ilmiy rahbarlikka jalb qilish, magistratura va doktorantura bosqichlaridagi ilmiy ishlarni ilmiy tadqiqot tashkilotlarida olib borishi hamda himoya qilishi uchun sharoit yaratib berish; Oliy taʼlim muassasalari tarkibida “Axborot-maslahat markaz” (Extension center)lari, texnopark, innovatsion klaster va startap markazlarni tashkil etish hamda ularni qishloq xoʻjaligi sohasi va tarmoqlari, shuningdek, hududlarning ijtimoiy-iqtisodiy rivojlanishini tadqiq qilish va prognozlashtirish boʻyicha faoliyat olib borishini taʼminlash; tijoratlashtirish salohiyati yuqori boʻlgan yangi mahsulotlar va texnika-texnologiyalarni yaratish orqali Oliy taʼlim muassasalari huzurida ilmiy tadqiqot natijalarini amaliyotga joriy etish bilan shugʻullanuvchi davlat xususiy-sheriklik shartlari asosida kichik innovatsion korxonalarni tashkil etish; xalqaro SsiVal axborot-tahlil tizimi yordamida jahondagi ilmiy tadqiqot natijalarini tahlil qilib borish asosida ilm-fanning ilgʻor yutuqlari bilan uygʻunlashgan holda rivojlanishini taʼminlash; nufuzli xalqaro ilmiy jurnallarda maqolalar chop etish faoliyatini qoʻllab-quvvatlash mexanizmlarini joriy etish; Toshkent davlat agrar universitetining “Agrar fani xabarnomasi” ilmiy jurnalini Scopus, Science Direct va boshqa xalqaro ilmiy-texnik maʼlumotlar bazalariga bosqichma-bosqich kiritilishini taʼminlash; Oliy taʼlim muassasalarida konferensiya materiallari, bitiruv malakaviy ishi, magistrlik va doktorlik dissertatsiyalaridan iborat ilmiy-texnik maʼlumotlarni elektron bazasini yaratish hamda antiplagiat tizimini joriy etish; jahon ilmiy tadqiqotlar bozori tendensiyalaridan kelib chiqib, Universitet va uning filiallarida (fakultet, kafedra va laboratoriyalarda) ilmiy tadqiqot ishlarini aniq va fanlar tutashligidagi sohalarga ixtisoslashtirish, ularni ishlab chiqarish va hududiy rivojlanish ehtiyojlariga moslashtirish, qiyosiy ustunlikka ega boʻlgan istiqbolli ilmiy yoʻnalishlarni belgilash, ushbu yoʻnalishlarda yuqori malakali professor-oʻqituvchilar va talabalar sonini oshirish; ilm-fan sohasida xalqaro hamkorlikni rivojlantirish, mentorlik modeli asosida nufuzli xorijiy oliy taʼlim va ilmiy tadqiqot tashkilotlari bilan hamkorlikni yoʻlga qoʻyish; ilmiy faoliyat nufuzini koʻtarish maqsadida doktorlik dissertatsiyalari ilmiy natijalarining amaliyotga tezkor joriy etilishini taʼminlash, yoshlarning ilmiy faoliyatga qiziqishlarini oshirish va ragʻbatlantirish, doktorlik (tayanch doktorlik) ilmiy darajasini beradigan binar (ikkitalik) himoyalarni koʻpaytirish; mustaqil taʼlim soatlari ulushini oshirish hisobiga professor-oʻqituvchilarning oʻquv yuklamasini kamaytirish, yuritilishi lozim boʻlgan turli jurnal va oʻquv-uslubiy hujjatlar sonini qatʼiy qisqartirish orqali ularni ilmiy faoliyatga yoʻnaltirish; Oliy taʼlim muassasalarida doktorantlarning ijtimoiy himoyasini kuchaytirish, jumladan ularning yashash sharoitlarini yaxshilash maqsadida “Doktorantlar uylari”ni barpo etish va oila aʼzolari uchun qoʻshimcha sharoitlar yaratish; iqtidorli yoshlarni aniqlash, ularni hududlardagi Agrotexnologiyalar texnikumlariga jalb qilish, Oliy taʼlim muassasalariga saralab olish, chuqurlashtirilgan taʼlim dasturlari asosida oʻqitish, fan olimpiadalaridagi ishtirokini kengaytirish, ilmiy faoliyatga boʻlgan qiziqishini oshirish, “ustoz-shogird” tizimi asosida sohada yuqori natijalarga erishgan malakali mutaxassislarga biriktirish va bu yoʻnalishda maʼlumotlarning elektron bazasini yaratish; Oliy taʼlim muassasalarining ilmiy salohiyatini oshirish, maqsadli doktorantura orqali ilmiy va ilmiy-pedagog kadrlar tayyorlash tizimini rivojlantirish; nufuzli xorijiy oliy taʼlim muassasalari bilan hamkorlikda qoʻshma ilmiy daraja berish dasturlarini ishlab chiqish; oliy oʻquv yurtidan keyingi taʼlim institutlari faoliyatini xorijiy tajriba asosida takomillashtirish, ilmiy kengashlar va himoyalar tizimini xalqaro tajribaga muvofiqlashtirish; ilmiy daraja va unvonlar berish vakolatini Oliy taʼlim muassasalariga berish; ilmiy daraja va unvonlar beruvchi ilmiy kengashlar majlislarini hududlardagi filiallardan turib “onlayn” kuzatish platformasini yaratish. Yuqori malakali mutaxassislar tayyorlash jarayoniga kadrlar buyurtmachilarini faol jalb etish maqsadida quyidagi tadbirlar amalga oshiriladi: kadrlar buyurtmachilari bilan oʻzaro hamkorlikda maqsadli kadrlar tayyorlash tizimini joriy etish; bitiruv va bitiruv oldi kurs talabalari uchun buyurtmachilari boʻlgan vazirliklar, idoralar va tashkilotlar rahbarlarining dars mashgʻulotlarini tashkil etish; kadrlar buyurtmachilari boʻlgan vazirliklar, idoralar va tashkilotlar rahbarlari tomonidan oʻtkaziladigan dars mashgʻulotlarining mazmunidan kelib chiqqan holda talabalarning ish beruvchilarning muammolarini hal etishga yoʻnaltirilgan guruhiy loyiha ishlarini tashkil etish; kadrlar buyurtmachilari boʻlgan yirik ish beruvchilar, xoʻjalik birlashmalari, agroklasterlar va kooperatsiyalarda mutaxassislik kafedralarining filiallarini tashkil etish; kadrlar buyurtmachilari bazalarida talabalarning ishlab chiqarish malakaviy amaliyotini tashkil etish hamda ularning ishga joylashishini taʼminlash maqsadida uch tomonlama shartnomalar tuzish; qishloq xoʻjaligi sohasidagi taʼlim yoʻnalishlari va mutaxassisliklari oʻquv rejalari va dasturlarining mazmuni hamda mutaxassislik fanlari boʻyicha oʻquv yuklamalari taqsimotini kadrlar buyurtmachilari bilan hamkorlikda shakllantirish; bitiruv-malakaviy ishlar, magistrlik va doktorlik dissertatsiyalari mavzularini ish beruvchilarning muammolaridan kelib chiqqan holda shakllantirish hamda mavzularni tor qamrovda chuqur tadqiq qilishga yoʻnaltirish; Oliy taʼlim muassasalarida chorvachilik, baliqchilik mahsulotlari, meva-sabzavot, moyli ekinlar, dorivor oʻsimliklarni qayta ishlash va qadoqlash boʻyicha zamonaviy mini sexlarni davlat-xususiy sheriklik shartlari hamda daromadlar mablagʻlarini jalb etgan holda tashkil etish, ishlab chiqarish korxonalarini imtiyozli shartlar asosida klaster usulida faoliyat yuritishini tashkil etish. Oliy taʼlim muassasalarining moliyaviy mustaqilligi hamda barqarorligini taʼminlash, moddiy-texnika taʼminotini mustahkamlash boʻyicha quyidagi tadbirlar amalga oshiriladi: Oliy taʼlim muassasalarini bosqichma-bosqich oʻzini oʻzi moliyalashtirish tizimiga oʻtkazish, moliyaviy barqarorlikni taʼminlash, mehnatga haq toʻlash tizimini takomillashtirish, moliyalashtirishning samarali va shaffof mexanizmlarini joriy etish; Oliy taʼlim muassasalarining taʼlim xizmatlari va qoʻshimcha xizmatlar koʻrsatish boʻyicha faoliyatini rivojlantirish; qurilish, rekonstruksiya qilish va kapital taʼmirlash ishlarini zamon talablari asosida tashkil etish va ushbu jarayonda innovatsion texnologiyalarga asoslangan, resurs tejaydigan hamda tez barpo etiladigan yengil konstruksiyali materiallardan foydalanish orqali ilgʻor muhandislik yechimlarini qoʻllash; Oliy taʼlim muassasalarini zamonaviy dasturiy mahsulotlar bilan taʼminlash, oʻquv va ilmiy jarayonlarini zamonaviy laboratoriya uskunalari, shuningdek, laboratoriya materiallari (reaktivlar, kimyoviy idish, butlovchi, biologik materiallar va boshqa obyektlar) bilan muntazam ravishda taʼminlab borishning samarali mexanizmini yaratish; talabalarning turar joylari, axborot-resurs markazi, oʻquv ustaxonalari, laboratoriyalar, sport sogʻlomlashtirish va ijtimoiy infratuzilma obyektlariga boʻlgan ehtiyojni oʻz vaqtida taʼminlash va zamon talablari asosida ularning moddiy-texnika bazasini mustahkamlab borish; Oliy taʼlim muassasalarida xorijiy fuqarolarning istiqomat qilishi va taʼlim olishlari uchun qulay sharoitlar yaratish; Oliy taʼlim muassasalarini yuqori tezlikdagi internet bilan uzluksiz taʼminlash, talabalarning mustaqil taʼlim olishi uchun infratuzilma imkoniyatlarini kengaytirish; talabalar, oʻqituvchilar va yosh tadqiqotchilarning elektron taʼlim resurslari, zamonaviy ilmiy adabiyotlarning elektron kataloglari va maʼlumotlar bazalaridan bepul foydalanish imkoniyatini oshirish; imkoniyati cheklangan talabalarga fakultetlar va talabalar turar joylarida qoʻshimcha sharoitlar yaratish va ularni zarur oʻquv adabiyotlari, metodik qoʻllanmalar bilan taʼminlash choralarini koʻrish; oʻquv binolari va boshqa ijtimoiy inshootlarni isitish tizimi va sovuq suv uchun sarflanadigan toʻlovlarni iqtisod qilish maqsadida zamonaviy qozonxona va yer ostidan suv chiqarish inshootlarini qurish; Oliy taʼlim muassasalarini oʻzini oʻzi moliyalashtirish tizimiga oʻtkazilishi natijasida iqtisod qilib qolinadigan davlat budjeti mablagʻlarini taʼlim tizimiga yoʻnaltirish. Oliy taʼlim muassasalarini tizimli rivojlantirish va boshqaruv faoliyatini takomillashtirish maqsadida quyidagi tadbirlar amalga oshiriladi: a) kadrlar tayyorlash sifati va koʻlamini inobatga olgan holda fakultet, kafedralar va markazlarni quyidagi toifalarga ajratish hamda ularni rivojlantirish strategiyalarini belgilash: birinchi toifa — flagman fakultet va kafedralar; ikkinchi toifa — ilm-fan va innovatsion markaz funksiyasini bajaruvchi Oliy taʼlim muassasalaridagi “Axborot-maslahat markaz” (Extension center)lari; b) Toshkent davlat agrar universitetining Nukus, Termiz va Samarqand filiallarini universitet tarkibidan chiqarish hamda mustaqil faoliyat yuritadigan institutga aylantirish; v) qishloq xoʻjaligi oliy taʼlimini rivojlantirish boʻyicha hujjat loyihalarini ishlab chiqish va muhokama etishda “Qishloq xoʻjaligi sohasida fan, taʼlim va ishlab chiqarishni integratsiyalash boʻyicha muvofiqlashtiruvchi kengash” nufuzi va faolligini oshirish, Oliy taʼlim muassasalarida jamoatchilik nazoratining zamonaviy mexanizmlarini joriy etish; g) oliy taʼlim tizimida boshqaruv jarayonlarini axborot-kommunikatsiya texnologiyalari asosida maqbullashtirish, davlat interaktiv xizmatlaridan foydalanish koʻlamini kengaytirish; d) Oliy taʼlim muassasalarini rivojlantirishda strategik rejalashtirish tamoyillarini joriy etish va bunda vasiylik kengashlari masʼuliyati va rolini oshirish; e) taʼlim sifatini baholashning yangi mexanizmlarini joriy etish, kadrlar buyurtmachilari va talabalar oʻrtasida oʻtkazilgan soʻrov natijalarini chuqur tahlil qilish orqali muammolarni bartaraf etish, bitiruvchilar talabalarning sifati va ularni ixtisosligi boʻyicha ishga joylashtirish masalalariga alohida eʼtibor qaratish; j) taʼlim sifatini nazorat qilish, fakultet va kafedralarning reytingini yuritish boʻyicha zarur chora-tadbirlarni belgilash; z) Oliy taʼlim muassasalarida, texnikumlarda, shuningdek, fakultet va kafedralarda rahbarlik lavozimlariga tayinlashda gender tengligi tamoyillariga rioya qilish; i) Oliy taʼlim muassasalarida, texnikumlarda rahbarlik lavozimlariga zaxira kadrlarni shakllantirish, shuningdek, agrosanoat majmui uchun “Agrobiznes va boshqaruv” yoʻnalishida kadrlarni qayta tayyorlash va malakasini oshirish markazi faoliyatini takomillashtirish; k) Oliy taʼlim muassasalari va texnikumlarda rahbar xodimlarni rotatsiya qilish mexanizmini joriy qilish; l) fermer xoʻjaliklari va agroklasterlar rahbarlari hamda va tomorqa yer egalarining qishloq xoʻjaligi ekinlarini yetishtirish, saqlash va qayta ishlash, eksport qilish boʻyicha malakalarini oshirish uchun Oliy taʼlim muassasalaridagi “Axborot-maslahat markaz” (Extension center)larida seminar-treninglarni tashkil etish. Oliy taʼlim muassasalarini investitsiyaviy jozibadorligini oshirish, xalqaro miqyosda tanilishi va raqobatbardoshligini taʼminlash maqsadida quyidagi tadbirlar amalga oshiriladi: Oliy taʼlim muassasalarini xalqaro eʼtirof etilgan tashkilotlar (Quacquarelli Symonds World University Rankings, Times Nigher Education, Academic Ranking of World Universities) reytingining 1 000 ta oliy taʼlim muassasalari roʻyxatiga kiritish boʻyicha tizimli ishlarni amalga oshirish; 2030-yilga qadar Toshkent davlat agrar universitetini xalqaro eʼtirof etilgan tashkilotlar (Quacquarelli Symonds World University Rankings, Times Nigher Education, Academic Ranking of World Universities) reytingining 1 000 ta oliy taʼlim muassasalari roʻyxatiga kiritish boʻyicha “Yoʻl xaritasi”ni ishlab chiqish; Oliy taʼlim muassasalarini qishloq xoʻjaligi sohasida kadrlar tayyorlash boʻyicha milliy va xalqaro imidjini shakllantirishdagi ishtiroki va faolligini oshirish; dars mashgʻulotlari xorijiy tillarda olib boriladigan ixtisoslik va mutaxassislik fanlarida ishtirok etadigan talabalar salmogʻini oshirish; xorijiy fuqarolarni Oliy taʼlim muassasalari tomonidan belgilanadigan tartibda oʻtkaziladigan suhbat asosida bakalavriat taʼlim yoʻnalishlari, magistratura mutaxassisliklari va doktoranturaga qabul qilish boʻyicha ishlarni tizimli yoʻlga qoʻyish; nufuzli xorijiy oliy taʼlim muassasalari bilan hamkorlikda taʼlim xizmatlarini rivojlantirish va ularning meʼyoriy-huquqiy normalarini tatbiq qilish; taʼlimda brend va ilmiy anʼanalar tizimini yaratish orqali Oliy taʼlim muassasalari imidjini shakllantirish boʻyicha chora-tadbirlar dasturini qabul qilish; qishloq xoʻjaligi fanlari boʻyicha xalqaro fan olimpiadalarini tashkil etish; Oliy taʼlim muassasalari rasmiy veb-saytlarining Webometrics tashkiloti reyting tizimida egallagan oʻrnini muntazam yaxshilab borish; nufuzli xorijiy oliy taʼlim muassasalari bilan birgalikdagi qoʻshma taʼlim dasturlari asosida malakali kadrlar tayyorlashni kengaytirish, hamkorlikda oʻtkaziladigan ilmiy konferensiyalar va seminarlar sonini koʻpaytirish, xalqaro ilmiy va taʼlim loyihalarini amalga oshirish; Oliy taʼlim muassasalarini xalqaro darajada obroʻsini oshirish uchun iqtidorli bitiruvchi talabalar imkoniyatlaridan samarali foydalanish. Strategiya doirasida belgilangan vazifalarni bajarish hamda qishloq xoʻjaligi oliy taʼlim tizimini 2030-yilgacha rivojlantirish orqali quyidagi natijalarga erishish nazarda tutilmoqda: Agrar taʼlim tizimidagi Oliy taʼlim muassasalarni 2030-yilgacha dunyoning nufuzli 1000 ta oliy taʼlim muassasalari roʻyxati (QS reyting tizimi)ga kiritiladi; Oliy taʼlim muassasalarida oʻquv jarayoniga bosqichma-bosqich taʼlimning kredit-modul tizimi joriy etiladi; hududlarni ijtimoiy-iqtisodiy rivojlantirish dasturlari va kadrlar buyurtmachilarining takliflari asosida 2030-yilgacha qishloq xoʻjaligida innovatsion resurs tejaydigan texnologiyalarni qoʻllash, “Aqlli qishloq xoʻjaligi” (Smart agriculture) va raqamlashtirilgan agrotexnologiyalarni joriy qilish orqali kadrlar tayyorlash tizimi yoʻlga qoʻyiladi; Oliy taʼlim muassasalarida qishloq xoʻjaligi sohasida taʼlim, fan, innovatsiya va ilmiy tadqiqotlar natijalarini tijoratlashtirish faoliyatining uzviy bogʻliqligini nazarda tutuvchi “Universitet 3.0” konsepsiyasi bosqichma-bosqich joriy etiladi; Oliy taʼlim muassasalarida “Axborot-maslahat markazi” (Extension center)lari, texnoparklar, startap markazlari tashkil etiladi va ular qishloq xoʻjaligi sohasi va uning tarmoqlari, shuningdek, hududlarning ijtimoiy-iqtisodiy rivojlanishini tadqiq etuvchi va prognozlashtiruvchi ilmiy-amaliy muassasalari darajasiga olib chiqiladi; ilmiy tadqiqot natijalarini tijoratlashtirish hamda professor-oʻqituvchilar va ilmiy tadqiqotchilarning moddiy manfaatdorligini oshirish, kafedralarning moddiy texnika bazasini mustahkamlash maqsadida davlat xususiy-sheriklik shartlari asosida mutaxassislik kafedralar huzurida kichik innovatsion korxonalar tashkil etiladi; Oliy taʼlim muassasalari professor-oʻqituvchilari, ilmiy izlanuvchilari, doktorantlari, bakalavriat va magistratura talabalarining yuqori impakt-faktorga ega nufuzli xalqaro ilmiy jurnallarda maqolalar chop etishiga va maqolalarga iqtiboslik koʻrsatkichlari oshishiga imkoniyat yaratiladi, shuningdek, “Agrar fani xabarnomasi” ilmiy jurnalini Scopus, Science Direct va boshqa xalqaro ilmiy-texnik maʼlumotlar bazalariga bosqichma-bosqich kiritiladi; Oliy taʼlim muassasalarida oliy taʼlimning investitsiyaviy jozibadorligi oshiriladi, xorijiy taʼlim texnologiyalari jalb etiladi; qishloq xoʻjaligining oliy taʼlim mazmuni sifat jihatidan yangi bosqichga koʻtariladi, soha va uning tarmoqlarining barqaror rivojlanishiga munosib hissa qoʻshadigan, mehnat bozorida oʻz oʻrnini topa oladigan yuqori malakali mutaxassis kadrlar tayyorlash tizimi yoʻlga qoʻyiladi; Oliy taʼlim muassasalarining infratuzilmasi hamda moddiy-texnika bazasi yaxshilanadi va bosqichma-bosqich oʻzini oʻzi moliyalashtirish tizimiga oʻtkaziladi hamda moliyaviy barqarorligi taʼminlanadi; Oliy taʼlim muassasalarining akademik mustaqilligi taʼminlanadi, jumladan, Toshkent davlat agrar universitetining Nukus, Termiz va Samarqand filiallari institutga aylantiriladi.